રંગત પ્રોડક્શન્સ અને સચિન શાહ નિર્મિત નાટક ‘અસત્યમેવ જયતે’ સસ્પેન્સ-થ્રિલર અને એમ છતાં પણ ફિલોસૉફિકલ નાટક છે. માણસ પોતે હંમેશાં એવું જ માનતો રહે છે કે તે જે કંઈ કરે છે એ સાચું જ કરે છે, પણ જ્યારે એ જ વાતને બીજાના દૃષ્ટિકોણ સાથે જોવાની આવે તો એ સત્ય શું એ જ સ્વરૂપમાં રહેતું હોય છે ખરા? નાટકનું આ કેન્દ્રબિંદુ છે. નાટકનું લેખન-દિગ્દર્શન હેમાંગ વ્યાસે કર્યું છે તો નાટકના મુખ્ય કલાકારોમાં અશોક પરમાર, શૈલેન્દ્ર પટેલ, મેહુલ સરવૈયા, દુર્ગેશ રાજપૂત અને ડિરેક્ટર-રાઇટર હેમાંગ વ્યાસ પોતે પણ છે. નાટકના પ્રોડ્યુસર સચિન શાહ કહે છે, ‘સત્ય ક્યારેય બહાર શોધવા નથી જવું પડતું, જો નજર કરો તો એ તમને તમારી પાસેથી જ મળી જતું હોય છે. ભગવદ્ગીતામાં કહેવાયેલી આ વાત એ નાટકનો હાર્દ છે. નાટક રૂંવાડાં તો ઊભાં કરશે પણ એ કરવાની સાથોસાથ નાટક આત્મખોજ પણ કરાવશે.’